Jacob Buksti (S), 2000-03-15:
Jeg vil gerne, som jeg allerede tidligere har gjort det, starte med at udtrykke min oprigtige medfølelse og deltagelse over for de pårørende til de omkomne, personalet og de passagerer, der er blevet berørt af ulykken.
Så vil jeg også gerne takke spørgeren helt oprigtigt for spørgsmålet, for det giver mig anledning til at præcisere min udtalelse, og jeg vil i den sammenhæng gerne gøre opmærksom på, at i det meget korte indslag, hvor jeg interviewes, er den pågældende sætning klippet ud af en større sammenhæng.
Jeg vil også gerne sige, at meget har jeg oplevet i mit tidligere liv som politisk ordfører, mange gange er man blevet både misforstået, fejlfortolket og klippet ind i en sammenhæng, men jeg skal ikke lægge skjul på, at lige præcis det her anser jeg for at være den groveste form for klipning, jeg nogen sinde har været udsat for, også hvis man ser på, hvad jeg i øvrigt har givet udtryk for i forbindelse med den tragiske ulykke, og det kan man bare forvisse sig om ved at se den pressemeddelelse, som allerede er blevet sendt ud. Jeg er - og det har jeg understreget hele tiden - meget optaget af, at togsikkerheden er den bedst mulige, og det slog jeg også fast i den pågældende pressemeddelelse.
Det vigtigste var og er at afvente den tekniske rapport om ulykken og dens årsager.
Det vigtigste og overordnede mål er at sikre den maksimale banesikkerhed på alle jernbanestrækninger i Danmark, altså også de mindre trafikerede strækninger.
Det har jeg også hele tiden slået fast, også i det pågældende stærkt redigerede interview.
Men vi skal ikke risikere, at diskussionen om optimering af sikkerheden på jernbanen stopper, såfremt man alene koncentrerer sig om ATC, hvor installeringen af ATC er rasende dyr.
Kan man derimod bruge billigere systemer, er det mere realistisk med en udbygning af togsikkerhedssystemet også på de mindre trafikerede baner.
Det er nemlig sådan, at systemet - altså ATP - standser togene, hvis man kører forbi et signal, i modsætning til ATC, som jo er udviklet som et system, der kontrollerer hastigheder.
Derfor er ATC et system, som installeres på baner, hvor man må køre mere end 140 km/t., mens ATP kan bruges isoleret ved indkørsel og udkørsel fra stationer ved, at der standses ved et signal, men uden at det i øvrigt regulerer hastigheden.
Pilotprojektet er faldet heldigt ud, og derfor er det også hensigten, at det her ATP-system skal færdiginstalleres på hele den pågældende bane i juli.
Derudover er det regeringens plan, at strækningen Odense-Ringe skal udstyres med ATP-systemet med henblik på afprøvning af samspillet mellem en strækning med ATP og tog med ATC-udstyr.
Endvidere er det regeringens plan at igangsætte et pilotprojekt på strækningen Hillerød-Helsingør med henblik på testning af samspillet mellem tog med ATP og ATC på strækningen Snekkersten-Helsingør.
Regeringen vil gøre alt for at søge begge disse forsøg fremrykket.
Endelig er der en tredje mulighed, der også kan vise sig at være billigere.
Det vil være at afvente færdigudviklingen af et fælleseuropæisk togsikringssystem, togkontrolsystem, forkortet ETCS, der har den store fordel, at det kan komme til at fungere sammen med og i samspil med de øvrige europæiske jernbaners togkontrolsystemer.